Amerikaanse sterftesyfers toon nasie in krisis | Maroela Media
Die Amerikaanse Sentrum vir Siektebeheer en Voorkoming, 'n regeringsinstelling, maak jaarliks sy volledige ontleding van sterftes bekend. Die sterftesyfer vir 2015 is pas bekend gemaak en toon kommerwekkende tendense in die Amerikaanse samelewing.
Meer as 2,7 miljoen Amerikaners is gedurende 2015 oorlede, 1,2% meer mense as in 2014. Amerikaners se lewensverwagting gedurende 2015 vir die eerste keer sedert 1993 gedaal. Onder die tien hoofredes waarom Amerikaners sterf, het die voorkoms per 100 000 mense in agt van die tien kategorieë gestyg. Slegs kanker en longsiektes het 'n baie klein afname getoon.
Wanneer 'n mens die redes vir sterftes in Amerika en die verspreiding daarvan demografies ontleed, toon dit 'n kommerwekkende prentjie van 'n Westerse samelewing in krisis.
Die hoofoorsaak van sterftes in Amerika is steeds hartsiektes. Die voorkoms van hartsiektes in Amerika is besonder hoog vir 'n Westerse land en het heelwat te make met die swak lewenstyl van 'n groot deel van die Amerikaanse bevolking. Sterftes weens diabetes het ook toegeneem en dit is duidelik Amerikaners se eetgewoontes, onaktiewe lewenstyl en hoë spanningsvlakke eis sy tol.
Daar was egter veral 'n groot styging weens dwelmverwante siektes. Sterftes, weens 'n oordosis van opioïed-verwante dwelmmiddels, het vir die eerste keer ooit tot meer as 30 000 gestyg. Dwelmverwante sterftes het onder alle rassegroepe gestyg, maar is steeds by verre die hoogste onder wittes en inheemse volke.
Selfmoorde het ook gedurende 2015 skerp gestyg en dit is veral onder middeljarige wit mans waar die hoogste styging in selfmoorde waargeneem word.
Die interessantste deel van die sterfte-ontleding vir 2015, is egter die styging in moorde. Die Amerikaanse moordsyfer het verder gestyg en hoewel daar 'n klein styging onder wittes, mense van Latyns-Amerikaanse afkoms en Asiërs was, was die styging onder swart Amerikaners besonder hoog.
Die Amerikaanse skrywer, Robert Verbruggen, skryf hierdie styging toe aan die sogenaamde Ferguson-effek. Dit verwys na die opstande in die stad, Ferguson, in die deelstaat Missouri, in Augustus 2014 nadat 'n wit polisieman, Darren Wilson, 'n swart man, Michael Brown, doodgeskiet het. Opstande het in die maande daarna gevolg in talle Amerikaanse stede en polisiekantore regoor Amerika het hul misdaadbekampingstrategie hersien.
Waar potensiële misdadigers, baie keer jong swart mans, voorheen pro-aktief voorgekeer en ondervra is, het die polisie in baie gevalle nou 'n meer reaktiewe misdaadbekampingstrategie begin volg.
Moorde in Amerika kom disproporsioneele hoë voorkoms in swart binne-stedelike gebiede. Met die polisie wat uit vrees vir vergeldingsaanvalle nie meer so pro-aktief potensiële misdadigers in swart woongebiede identifiseer nie, het swart-op-swart moorde in stede soos Chicago, New York, Houston en Detroit skerp toegeneem. Die sogenaamde "Black Lives Matter"-veldtog het dus indirek tot 'n styging in moorde op swart mense aanleiding gegee.
Dit is nie net die prentjie vir swart Amerikaners wat sleg lyk nie. Onder blanke Amerikaners is daar toenemende probleme met uitsigloosheid, depressie, 'n swak lewenstyl en spanning wat tot hoër sterftes weens hartsiektes, diabetes, dwelmmisbruik en selfmoord lei.
Ons het 'n baie groter krisis in Afrika en Suid Afrika. As Amerikaners nie meer hoop het nie wat van ons in Suid Afrika? Wat se hoop moet ons he? Ten minste bekommer die Amerikaanse regering hulle oor hierdie syfers,in SA word dit ontken, en net aandag aan sekere sterftes gegee soos bv Vigs .. Die wereld is aan die brand.